en da en da da da ro da da da sv da da en sv da en it nl en da da da da sv da da fi da en sv da da en nb fr da da en
Forsström, Tua - Nordic Women's Literature
Opvokset i et finlandssvensk skovtekniker- og lærerhjem. Hun debuterede i 1972 med En dikt om kärlek och annat, der er skrevet på et stærkt engagement i tidens debat om den moderne kulturs fremmedgørelse og manipulation af mennesket. Det kritiske anslag følges op i Där anteckningarna slutar (L), 1974, der tegner et portræt af et kynisk og undertrykkende samfund. Med Egentligen er vi mycket lyckliga (L), 1976, tager forfatterskabet en ny retning. Eksistentielle tematikker omkring følelse, kunst, metafysik og identitet dominerer, og en ny rytmisk og musisk dimension træder frem i Tua Forsströms poetiske sprog.
Hendes store gennembrudsbog blev Snöleopard (L), 1987, og med Efter att ha tillbringat en natt bland hästar (L), 1997, vandt hun Nordisk Råds Litteraturpris. Der er tale om en smuk samling digte, hvor gamle myter og moderne digtekunst, film og skulptur integreres i et nutidigt og nærværende univers, fuldt af heste, fugle, hunde, børn, drømme, gamle kærester og kontante anfægtelser over tingenes tilstand. Tua Forsströms digte er både dybt forankret i det finske landskab og åbne for alle slags indtryk fra en verden, der på én gang er blevet større og mindre. I sine digte viser hun, hvorledes vi lever i en paradoksalt fortrolig fremmedhed, hvor alt er sat på spil, og alt er blevet skrøbeligt, og hvor kunsten er menneskets mulighed for eftertanke.
Tua Forsströms digte repræsenterer en åbenhedens og samtalens poetik, hvor digtet er en henvendelse fra det ene menneske til det andet. Læseren får del i den kreative brug af dagligsproget, som Tua Forsström har udviklet siden sin debut, også i fine samlinger som Tallört (L), 1979, og Parkerna (L), 1992. Forfatterskabet har således med en egen stærk og indre logik gennemspillet positioner i nordisk lyrik fra 70’ernes politisering til 80’ernes æsteticering og 90’ernes formbevidsthed.
Opdateret af redaktionen 2011:
Siden ovenstående biografi blev publiceret i Nordisk Kvindelitteraturhistorie har Tua Forsström udgivet digtsamlingen Där en mild vind från väster blåser i 2004.
Hun har modtaget Bellmanprisen 2003, Aniara-prisen 2007 og De Nios store pris 2007.
Udvalgt litteratur om forfatteren
Tuula Hökkä: "Varjoelämääja pyörrytystä - Tua Forsström" i: Maria-Liisa Nevala: "Sain roolin johon en mahdu". Suomalaisen naiskirjallisuuden linjoja, 1989
Arne Toft Pedersen: "Når de døde spiller fløjte i havet. Om vandsymbolik og metafysik i Tua Forsströms oratorium Marianergraven" i: Nya Argus, 1991
Bo Pettersson: "Te taming of poetry in translation: Tua Forsström's Snow Leopard as a text case" in: Compare or contrast? current issues in cross-language research, 1998
Claes Zilliacus: "Om en dikt om att sitta på trappan och äta välling" i: Tidskrift för litteraturvetenskap, 1985
At holde sig savnet fra livet
Litteratur om/af forfatteren i fennica.linneanet.fi
KVINDELITTERATURHISTORIE PÅ NETTET, 2012.
REDAKTION: KVINFO, KØBENHAVN & KVINNSAM, GÖTEBORG.